कोटड़ा. पाली, सिरोही पुलिस अधिकारियों के विशेष दल ने रविवार को बड़े स्तर पर छापामार कार्रवाई करते हुए लूट की शराब बरामद की है। ये शराब गत दिनों सिरोही जिले के इलाके से लूटी गई थी। जानकारी के अनुसार पाली और सिरोही से एएसपी, डीएसपी और एसएचओ स्तर के अधिकारी रविवार को करीब 3 लग्जरी जीपों में कोटड़ा पहुंचे। अधिकारियों ने डीएसपी सुमित शर्मा के साथ बैठक की और छापामार कार्रवाई की योजना बनाई।
डीएसपी सुमित शर्मा, मांडवा एसएचओ बहादुरमल देवड़ा, कोटड़ा एसएचओ बंशीलाल, बेकरिया एसएचओ भगवती लाल, पानरवा एसएचओ रामनारायण सहित करीब 50 जवानों के जाब्ते के साथ मांडवा सर्कल के लिए रवाना हुए और कागवास पहुंचे। सरकारी शराब की लूट के आरोपी पुलिस के आने की सूचना पर फरार हो गए। पुलिस ने संभावित क्षेत्रों में दबिशें दी। जहां लूटी गई शराब बरामद हुई। कार्रवाई में पुलिस ने शराब की 475 पेटियां बरामद की हैं। फरार हुए बदमाशों ने सिरोही-पाली के बीच सरकारी शराब से भरे ट्रक को लूटा था। इसमें करीब 500 पेटी सिरोही व पाली के बीच में लूटी गई थी। कार्रवाई करने पहुंचे विशेष दल ने कोटड़ा सर्कल की पुलिस के साथ गुजरात सहित क्षेत्र के कागवास, जुड़ा सहित अन्य ऐसे स्थानों पर भी दबिश दी। जहां आरोपी के होने की संभावनाएं थी। कार्रवाई रात तक जारी रही।
पानी की टंकी, गड्ढों व घरों में छिपाई थी लूट की शराब
सूत्रों के अनुसार बदमाशों ने लूट की शराब जमीन में जेसीबी से गड्ढे खोद कर पानी की टंकियों में छुपाकर रखे थे। कागवास पुलिस ने जब दबिश दी तो पानी के टंकियों, गड्ढों में दबी शराब देखकर चौंक गई। बदमाशों ने कागवास बांध से गुजर रही नहर में और एक बंद मकान में भी शराब छुपाई हुई थी।
राजनीति से जुड़े हो सकते हैं शराब लूट के आरोपी
सूत्रों के अनुसार लूट के इस मामले में राजनीति से जुड़े लोगों की लिप्तता पर भी संदेह जाहिर किया जा रहा है। सूत्रों के अनुसार पुलिस ने गुजरात के मामले में एक आरोपी को गिरफ्तार भी किया गया है।
hin_Deva hin_Deva hin_Deva hin_Deva hin_Deva hin_Deva